Βασίλης Ιωαννίδης

Ο Βασίλης Ιωαννίδης (Θρυλόριο Ροδόπης, 24 Ιουνίου 1967) είναι παλαίμαχος Έλληνας διεθνής αμυντικός ποδοσφαιριστής, ο οποίος αγωνίστηκε κατά τις δεκαετίες του ’80 και ’90 κυρίως στον Απόλλωνα Καλαμαριάς και στον Ολυμπιακό και στο τέλος της καριέρας του στον Πανιώνιο και στην Προοδευτική.

Βιογραφικά στοιχεία
Ο Βασίλης Ιωαννίδης γεννήθηκε στο Θρυλόριο Ροδόπης. Ξεκίνησε την ποδοσφαιρική του σταδιοδρομία από την ομάδα της γενέτειράς του, Πόντο Θρυλορίου, με τη φανέλα του οποίου τη σεζόν 1985-86 αγωνίστηκε στο Εθνικό ερασιτεχνικό πρωτάθλημα, τη μετέπειτα Δ΄ Εθνική. Ακολούθως μεταπήδησε στον Πανθρακικό, με τη φανέλα του οποίου τη σεζόν 1986-87 αγωνίστηκε στη Γ΄ Εθνική και τη σεζόν 1987-88 στη Δ΄ Εθνική. 

Το 1988 πήγε στον Απόλλωνα Καλαμαριάς, με τη φανέλα του οποίου αγωνίστηκε ως το 1993. Γίνεται γνωστός και καλείται στην εθνική ανδρών.

Στη συνέχεια παίρνει μεταγραφή για τον Ολυμπιακό Πειραιώς, στον οποίο έμεινε 4 σεζόν. Με την ομάδα του Πειραιά κατέκτησε το πρωτάθλημα 1997.

Στη συνέχεια πηγαίνει στο νεοφώτιστο Πανιώνιο, με τον οποίο κατακτά το Κύπελλο Ελλάδος 1998 ενώ την επόμενη σεζόν φτάνει στα προημιτελικά στο Κύπελλο Κυπελλούχων Ευρώπης. Έκλεισε την καριέρα του στην Προοδευτική τη σεζόν 1999-2000.

Μετά το τέλος της ποδοσφαιρικής του σταδιοδρομίας εγκαταστάθηκε μόνιμα στην Εύβοια και ξεκίνησε την προπονητική του σταδιοδρομία. Έχει εργαστεί ως προπονητής στον Α.Ο. Λουκισίων, Ολυμπιακό Χαλκίδας κ.α. Ο γιος του Φώτης, είναι επίσης επαγγελματίας ποδοσφαιριστής.

Στην Εθνική

Ο Βασίλης Ιωαννίδης αγωνίστηκε τρεις φορές με την εθνική ομάδα της Ελλάδας τα έτη 1993 και 1994. Ντεμπούτο με την Εθνική έκανε στις 17 Νοεμβρίου 1993, στο ΟΑΚΑ, στον ιστορικό αγώνα της εθνικής ανδρών για τα προκριματικά του παγκοσμίου κυπέλλου με τη Ρωσία. Με τη νίκη με 1-0 η Ελλάδα εξασφάλισε για πρώτη φορά τη συμμετοχή της σε τελική φάση παγκοσμίου κυπέλλου.

Οι άλλες δύο διεθνείς συμμετοχές του ήταν σε δυο φιλικά προετοιμασίας πριν από την τελική φάση του Παγκοσμίου Κυπέλλου 1994 που έγινε στις ΗΠΑ: με την Πολωνία στη Θεσσαλονίκη (σκορ: 0-0), στις 24 Μαρτίου 1994, όταν μπήκε ως αλλαγή στο 87΄ και με το Καμερούν στο Στάδιο Καραϊσκάκη (σκορ: 0-3), στις 9 Μαΐου 1994, που έπαιξε ως το 73΄. Αυτή ήταν η τελευταία του διεθνής συμμετοχή. Στη συνέχεια αποκλείστηκε από την τελική 22άδα που ταξίδεψε στις ΗΠΑ.

Καριέρα

Τίτλοι-Διακρίσεις

 Πρωτάθλημα Ελλάδος (1): 1997.
 Κύπελλο Ελλάδος (1): 1998.
 Παγκόσμιο Κύπελλο Ποδοσφαίρου Ενόπλων 1997

Παραπομπές

Πηγές

 «Όλα για το ποδόσφαιρο ’91», περιοδικό Εικόνες.

Εξωτερικοί σύνδεσμοι 

  http://www.national-football-teams.com/v2/player.php?id=23377
 https://web.archive.org/web/20101008150329/http://hevshe.pblogs.gr/1986-95.html

Έλληνες ποδοσφαιριστές
Αμυντικοί ποδοσφαιριστές
Ποδοσφαιριστές Γ΄ Εθνικής Ελλάδας
Ποδοσφαιριστές Φούτμπολ Λιγκ (Ελλάδα)
Ποδοσφαιριστές Σούπερ Λιγκ Ελλάδας
Ποδοσφαιριστές Πανθρακικού
Ποδοσφαιριστές Απόλλων Καλαμαριάς
Ποδοσφαιριστές Ολυμπιακού Πειραιώς
Ποδοσφαιριστές Πανιωνίου
Ποδοσφαιριστές Προοδευτικής
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδος Ενόπλων